Talous- ja sosiaalikomitean lausunto aiheesta "Ehdotus neuvoston direktiivi kasvien ja kasvituotteiden haitallisten organismien jäsenvaltioihin kulkeutumisen estämiseen liittyvistä suojatoimenpiteistä annetun neuvoston direktiivin 2000/29/EY muuttamisesta"

(2002/C 36/09)

Neuvosto päätti 24. huhtikuuta 2001 Euroopan yhteisön perustamissopimuksen 37 artiklan nojalla pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut "maatalous, maaseudun kehittäminen, ympäristö" -jaosto hyväksyi lausuntonsa yksimielisesti 27. syyskuuta 2001. Esittelijä oli Johannes M. Jaschick.

Talous- ja sosiaalikomitea hyväksyi 17. ja 18. lokakuuta 2001 pitämässään 385. täysistunnossa (lokakuun 17. päivän kokouksessa) seuraavan lausunnon. Äänestyksessä annettiin 78 ääntä puolesta, ei yhtään vastaan, ja 3 pidättyi äänestämästä.

1. Johdanto

Kasvien ja kasvituotteiden kauppa kansainvälistyy jatkuvasti, mikä lisää myös haitallisten organismien leviämisen vaaraa. Tämän vuoksi EU:n alueella sovellettavien suojatoimenpiteiden yhdenmukaistaminen on erittäin tärkeää. Komissio ehdottaa erityisesti sellaisia toimia, joilla pyritään edistämään kasvien terveydestä vastaavien viranomaisten ja tulliviranomaisten yhteistyötä ja yhtenäistämään tarkastuksista perittäviä maksuja. Yleisesti ottaen talous- ja sosiaalikomitea pitää direktiivin 2000/29/EY tarkistamista välttämättömänä ja kannattaa sitä. Direktiiviehdotuksen parantamiseksi komitea kiinnittää kuitenkin huomiota seuraaviin näkökohtiin.

2. Huomioita

2.1. Komitea on tyytyväinen siihen, että esimerkiksi sellaiset direktiiviehdotuksessa käytetyt käsitteet kuin "lähtötullitoimipaikka", "määrätullitoimipaikka" ja "passitus" on määritelty mahdollisimman pitkälti tullikoodeksin määritelmien mukaisesti. Yhdenmukaistaminen on välttämätöntä, sillä tulliviranomaisten kanssa tehdään yhteistyötä esimerkiksi kauttakulkulähetysten sekä puisten pakkausten tuonnin ja viennin yhteydessä(1).

2.2. Haitallisten organismien tuonti tieteellisiin tarkoituksiin, esimerkiksi yliopistotutkimuksia varten, on saatettava luvanvaraiseksi. Tällä hetkellä tällaista järjestelmää ei ole. Aiempien kokemusten perusteella tiedetään, että karanteenia edellyttävät kasvintuhoojat voivat tutkimuslaitoksista kulkeutua paikallisille tuotantopaikoille. Näin ollen kyse on vaaratekijästä(2).

2.3. Kasvipassijärjestelmän olisi oltava pakollinen myös siementen osalta. Valvonta on mahdollista ainoastaan silloin, kun tavarat voidaan tunnistaa kasvipassin tai pakkausmerkintöjen ja todistusten avulla(3).

2.4. Olisi säädettävä selkeästi siitä, kenen haltuun alkuperäiset todistukset jäävät tuontitarkastuksen jälkeen. Yksi mahdollisuus olisi, että alkuperäiskappaleet jäävät saapumispaikkaan, ellei tarkastusta suoriteta vasta tuojamaassa tai määräpaikassa. Lisäksi olisi mahdollista ottaa käyttöön yhtenäinen pohja maahantuloleimaa varten(4).

2.5. Saapumispaikoissa toimivien tarkastajien päätöksenteon helpottamiseksi ilmaus "pienet kasvimäärät" olisi määriteltävä yksiselitteisesti. Käytännössä pienten hedelmämäärien (esim. pienten mangoerien) tuonti aiheuttaa saapumispaikoissa usein ongelmia(5).

2.6. Jäsenvaltioiden kasvinsuojeluviranomaiset ovat edenneet maahantuojien rekisteröinnissä erittäin pitkälle. Rekisteröintimerkinnät tarkastetaan yhteisön rajalla saapumispaikassa. Jos rekisteröintinumerot eivät kuitenkaan ole selkeästi tunnistettavissa vaan saapumispaikan viranomaisille voidaan ilmoittaa mikä tahansa numeroyhdistelmä "virallisena rekisterinumerona", rekisteröinti on täysin tarkoituksetonta. Yhteisössä olisi otettava käyttöön yhtenäinen koodijärjestelmä(6).

2.7. Yleisesti ottaen komitea kannattaa yhtenäisen maksujärjestelmän käyttöönottoa. Maksujen suuruuteen liittyviä yksityiskohtia on kuitenkin vielä yhdenmukaistettava.

2.8. Komitea kehottaa selvittämään, missä määrin direktiivin soveltamisala on syytä ulottaa koskemaan Euroopan talousaluetta (Eta).

Bryssel 17. lokakuuta 2001.

Talous- ja sosiaalikomitean

puheenjohtaja

Göke Frerichs

(1) KOM(2001) 183 lopullinen, 1 artiklan 2 kohta.

(2) KOM(2001) 183 lopullinen, 1 artiklan 3 kohta.

(3) KOM(2001) 183 lopullinen, 1 artiklan 5 kohdan a alakohta.

(4) KOM(2001) 183 lopullinen, 1 artiklan 8 kohta: uuden 13 artiklan 2 kohta.

(5) KOM(2001) 183 lopullinen, 1 artiklan 8 kohta: uuden 13 a artiklan 2 kohdan c alakohta.

(6) KOM(2001) 183 lopullinen, 1 artiklan 8 kohta: uuden 13 a artiklan 7 kohta.